M E S T O Š A Ľ A - Mestský úrad

# **Mestské zastupiteľstvo v Šali**

Materiál číslo H 2/5/2024

Návrh na udelenie ocenení mesta Šaľa

Návrh na uznesenie:

Mestské zastupiteľstvo v Šali

## prerokovalo

návrh na udelenie ocenení mesta Šaľa,

1. **schvaľuje**

udelenie ocenenia „Cena mesta Šaľa“ pre:

* + - Janu Zlatú
    - Mgr. art. Ľuboša Kotlára
    - Julianu Tégenovú, Dis. art.

udelenie ocenenia „Čestné občianstvo mesta Šaľa“ pre:

* + - Jánosa Feketeházyho in memoriam

**Spracovala: Predkladá:**

RNDr. Liliana Vyskočová v. r. Ing. Gabriela Lacková v. r.

Kancelária primátora predseda Komisie

pre udeľovanie ocenení mesta Šaľa

Predložené mestskému zastupiteľstvu 24. októbra 2024

**Dôvodová správa:**

V súlade so Všeobecne záväzným nariadením mesta Šaľa č. 5/2019 o udeľovaní ocenení mesta Šaľa schváleným na 6. riadnom zasadnutí MsZ dňa 22. 8. 2019 zasadala Komisia pre udeľovanie ocenení mesta Šaľa zriadená na 6. riadnom zasadnutí MsZ dňa 22. 8. 2019 uznesením č. 6/2019 – VI. v nasledovnom zložení: Ing. Gabriela Lacková, Miloš Rehák,   
Róbert Tölgyesi, Ing. Tibor Baran, Mgr. Jozef Varsányi. Tajomníčka: RNDr. Liliana Vyskočová.

**Komisia pre udeľovanie ocenení mesta Šaľa predkladá štyri návrhy na udelenie ocenení mesta Šaľa:**

Navrhovateľ Peter Hlavatý navrhuje udeliť ocenenie „**Cena mesta Šaľa**“

* **Jane Zlatej**

Dôvod:

Šaliansky anjel je každoročné charitatívne podujatie, ktoré sa v našom meste koná už 11 rokov. Jeho cieľom je pomáhať deťom a rodinám v núdzi, najmä počas vianočného obdobia. Organizátorkou je práve pani Jana Zlatá. Podstatou projektu je dať deťom z menej podnetného prostredia vianočný darček aj životnú nádej, radosť a pocit spolupatričnosti. Na projekte spolupracuje s ÚPSVaR a MsÚ v Šali. Za 11 rokov potešili už 655 detí, a to najmä hračkami, oblečením, knihami, školskými potrebami, sladkosťami, elektronikou, kozmetikou či darčekovými poukážkami. Do projektu sa zapájajú aj Šaľania žijúci v zahraničí (spolu pomohlo už viac ako 1300 ľudí).

Šaliansky anjel sa pre mnohých Šaľanov stal symbolom Adventu. Mnohí už v novembri čakajú na zoznam detí, ktoré potrebujú svojho „anjela“. Počas niekoľkých ročníkov sa organizovali aj zbierky pre konkrétne rodiny – v roku 2022 to bolo 2600 eur pre mamičku s onkologickým ochorením a jej tri deti (žiaľ v r. 2023 zomrela). Hoci peniaze deťom nenahradia mamu, pomohli im v náročných chvíľach aspoň čiastočne zvládnuť ich situáciu. A práve o tomto projekt Šaliansky anjel je. Pomôcť ľuďom v núdzi. Z darcovských príspevkov sa financovali aj obedy pre deti v ZŠ.

Za všetkým týmto nezištným a ľudským úsilím stojí pani Jana Zlatá. Podujatiu venuje svoj voľný čas, svoje srdce a lásku. Je ukážkovým príkladom toho, ako sa dá robiť komunitná práca efektívne a s nadšením.

Komisia pre udeľovanie ocenení **odporučila** udeliť navrhované ocenenie a predložiť návrh v mestskom zastupiteľstve.

Navrhovateľ Ing. Róbert Andráši navrhuje udeliť ocenenie „**Cena mesta Šaľa“**

* **Mgr. art. Ľubošovi Kotlárovi**

Dôvod:

Už v mladom veku ukázal mimoriadny talent, keď počas štúdia na VŠ výtvarných umení v Bratislave, získal prestížne ocenenie MLADÝ TALENT ROKA (2016), ktoré mu udelila nadácia Slovak Press Photo. V roku 2018 získal hlavnú cenu na BIENÁLE divadelnej fotografie.

Pôsobí ako pedagóg, kurátor a vyskúšal si aj rolu účinkujúceho. Spolupracuje so Slovenským národným divadlom, pre ktoré pripravuje vizuály a fotografie. Spolupracoval aj na inscenáciách ŠTVOREC (v ktorej účinkujú herci ako Alexander Bárta, Dominika Kavaschová, Jana Oľhová či Zuzana Kocúriková) a PORTRÉT DORIANA G. uvedených v Slovenskom komornom divadle v Martine.

Okrem divadelnej a módnej fotografie sa venuje aj výtvarnej tvorbe. Tvorí najmä inštalácie, v ktorých skúma premenlivosť času, priestoru a interpretácie. Zameriava sa v nich na problémy vyplývajúce zo súčasnej spoločenskej situácie, zameriava sa na otázky ekologickej krízy, problémy nachádzania osobnej slobody a autenticity.

Vystavoval v Galérii Bratislavského hradu, v Národnej rade SR, v Slovenskom národnom múzeu, v Šaloun vile v Prahe, v Múzeu súčasného umenia v Skopje, v CO kryte pod Kunsthalle v Bratislave, a tiež v Berlíne či Ljubljane.

Komisia pre udeľovanie ocenení **odporučila** udeliť navrhované ocenenie a predložiť návrh v mestskom zastupiteľstve.

Navrhovateľka Mgr. Nora Valentínová Dis. art. navrhuje udeliť ocenenie **„Cena mesta Šaľa“**

* **Juliane Tégenovej, Dis. art.**

Dôvod:

Vychovala desiatky absolventov, ktorým vštepovala lásku k hudbe. Mnohí jej žiaci získali umiestnenia v celoslovenských klavírnych súťažiach. Jedným z najúspešnejších absolventov je Marco Vlasák – hudobný skladateľ, dirigent a pedagóg na konzervatóriu, ktorý sa angažuje v mnohých medzinárodných projektoch. Ďalším úspešným absolventom je Radovan Gofjar – klavirista, korepetítor a pedagóg. Lásku k hudbe odovzdala aj svojej dcére, opernej speváčke Erike Čambálovej.

Od 18 rokov bola aktívnou členkou ZPOZu ako klaviristka a korepetítorka – účinkovala pri spoločenských a kultúrnych podujatiach mesta Šaľa. V súčasnosti je stále aktívna v spevokoloch.

Navrhovateľka navrhuje udeliť ocenenie pri príležitosti blížiaceho sa životného jubilea pani Tégenovej, za jej celoživotnú aktívnu pedagogickú a umeleckú činnosť v ZUŠ, za aktivity v kultúrnom živote mesta Šaľa a za jej profesionálny a ľudský prístup.

Komisia pre udeľovanie ocenení **odporučila** udeliť navrhované ocenenie a predložiť návrh v mestskom zastupiteľstve.

Navrhovateľ Ing. Arch. Imrich Pleidel navrhuje udeliť ocenenie „**Čestné občianstvo mesta Šaľa“**

* **Jánosovi Feketeházymu in memoriam**

Dôvod:

Je jedným z najúspešnejších staviteľov a projektantov oceľových konštrukcií mostov a iných oceľových konštrukcií v Európe v poslednej tretine 19. storočia. Vytvoril diela projektov mostov, návrhov strešných oceľových konštrukcií budov s veľkým rozpätím, za ktoré získal patentovú ochranu. Tieto diela dodnes slúžia svojmu účelu a denne ich využívajú milióny ľudí.

Patrí medzi najúspešnejších rodákov nášho mesta. Medzi jeho najvýznamnejšie diela patria: Cestný most cez rieku Tiszu, Železničný most cez rieku Tiszu pri Szolnoku, Alžbetin most v Komárne, Most Márie Valérie v Štúrove, Most Františka Jozefa v Budapešti, Spolutvorca projektu Eiffelovej veže v Paríži.

Komisia pre udeľovanie ocenení **odporučila** udeliť navrhované ocenenie a predložiť návrh v mestskom zastupiteľstve.

Zdôvodnenie jednotlivých návrhov na udelenie ocenenia ako i podrobné zhodnotenie doterajšej činnosti, resp. výpočet dosiahnutých úspechov je uvedené v jednotlivých prílohách.